張公洞
作者：李栖筠
朝代：唐

paragraphs: 一徑深窈窕，上升翠微中。
忽然靈洞前，日月開仙宮。
道士十二人，往還馭清風。
焚香入深洞，巨石如虛空。
夙夜備蘋藻，詔書祠張公。
五雲何裴回，玄鶴下蒼穹。
我本道門子，願言出塵籠。
掃除方寸間，幾與神靈通。
宿昔勤夢想，契之在深衷。
遲迴將不還，章綬擊我躬。
稽首謝真侶，辭滿歸崆峒。